मानसिनि अनगायै गुबुन जीबफोर थैयोब्ला रावबो बेफोरनि जीउ एबा आत्माखौ सिबि (श्रद्धा) बावनायनि लाहार-फाहार खालामा। जेरै थैयो बिबदिनो बबेखौबा मानसिआ फबनानै दोनो, बबेखौबा ओरैनो गारनानै दोनो आरो खाइसेबा ओरैनो थैगोमानानै सेवनानै रानलाङो। नाथाय मानसि सासे थैब्ला गुबुन जीबनि बेलाआव जेरै ब्याबहार खालामो मानसिनि बेलाआव बेनि उल्थासो खालामनाय नुनो मोनो। मानसि थैब्ला थैनाय मानसिनो गाबगु-खुगु ओंखाम, दै, जौ, ना, बेदर दौहरो नाथाय गोथैआ ह’ले सिबिं गरसेनि समानबो जेबो जायाबो लोङाबो। मानोना बियो गोथै। थैनायनि उनाव गोथै सह’खौ धुप-धुना सावनानै, थुलुनसिनि गोथार दै सारानानै मान आरो सिबि बावनाइ खान्थिफोरा बेसे गनायथाव। गोथै सहनि आथिं-आखाइ, मोखां-गन्थंआव हालदै गोथांनि गाब फुननानै साजाइनाय बेसे मुगैथाव। गोदान-गोदान जि-जोम गानफब-जोमफब होनाया बेसे गनायथाव। गोथै सुबुंनि आत्माआ नावरियानो दै बारनायाव रां-खावरि होनांगौ होननानै रां-खावरि हरफानाया बेसेबां खोमसि फोथाइनाय। मानोना बेफोरबादि खान्थिजों आत्माआ बारग’आ एबा मुक्ति मोना। सासे सुबुङा थैनायनि उनाव धोरोम, सामाजिक, राजखान्थि, रांखान्थि, थुनलाइ, हारिमु बाइदि बिथिङाव खामानि मावनायनि जेबो बिबान थाया। बबेखानि गोथै सुबुंहा थैनायनि उनावनो बिसि-फिसा, जाथि-खुरमा, बाइ-बाहागि, हिन्दु-मुसलमान, खृष्टियान रावजोंबो लोब्बा थाया। बिनिखायनो शास्त्रआव बुंदों मानसि थैब्ला दुखु-दाहा खालामा जासे मिनि खुसि गोजोनै हगार हरनांगौ। अब्लासो आत्माआ मुक्ति मोनो। थैनाय लोगो-लोगोनो गोथै सहखौ गोथैसालिआव जेरैखिजाया लांनानै अरजों सावनांगौ एबा फबनानै गारबोनांगौ। सावोब्ला गोबां घि, थाइजौ, बेल, मोनोबा चन्दन बन बाहायनानै बारमण्डला जाहाथे मैला जाया बिनि थाखायनो मोदोमफ्रु मुवाफोर होनानै गोथैखौ सावनांगौ। लांदां जायगायाव माब्लाबाबो जायखि जाया गोथैखौनो उदाङै गारनाङा। मानोना बेनिफ्राइ बारमण्डला मैला जानानै बेराम सोमजिनाइनि आसा थायो।